《冬留紫芝庵即事》
宋代·卫宗武

玄冬适莽苍，霜宇更阒寂。
系舟山下路，窈窕松关入。
一榻寄僧居，幽云生卧室。
明朝过东山，寻更矹硉。
丙舍尤杳深，寒林互盘屈。
孤枫缀余丹，万竹错丛碧。
天寒鸟声静，木落山骨出。
饮无客献酬，坐有僧分席。
一杯复一杯，不觉日之夕。
林鸟欲归栖，翩翩竞翔集。
万点布平田，有似坡仙弈。
此行为访梅，东寻复西觅。
俄见影横斜，萧然倚山壁。
中有第一春，缄藏何太密。
数日我重来，要见南枝白。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。